《杂曲歌辞。杨柳枝》
唐代·薛能

华清高树出离宫，南陌柔条带暖风。

谁风轻阴是良夜，瀑泉声畔月明中。

洛桥晴影覆江船，羌笛秋声湿塞烟。

闲想习池公宴罢，水蒲风絮夕阳天。

嫩绿轻悬似缀旒，路人遥见隔宫楼。

谁能更近丹墀种，解播皇风入九州。

暖风晴日断浮埃，废路新条发钓台。

处处轻轻可惆怅，后人攀处古人栽。

潭上江边袅袅垂，日高风静絮相随。

青楼一树无人见，正是女郎眠觉时。

汴水高悬百万条，风清两岸一时摇。

隋家力尽虚栽得，无限春风属圣朝。

和花烟树九重城，夹路春阴十万营。

唯向边头不堪望，一株憔悴少人行。

窗外齐垂旭日初，楼边轻好暖风徐。

游人莫道栽无益，桃李清阴却不如。

众木犹寒独早青，御沟桥畔曲江亭。

陶家旧日应如此，一院春条绿绕厅。

帐偃缨垂细复繁，令人心想石家园。

风条月影皆堪重，何事侯门爱树萱。

数首新词带恨成，柳丝牵我我伤情。

柔娥幸有腰支稳，试踏吹声作唱声。

高出军营远映桥，贼兵曾斫火曾烧。

风流性在终难改，依旧春来万万条。

县依陶令想嫌迂，营伴将军即大粗。

此日与君除万恨，数篇风调更应无。

狂似纤腰软胜绵，自多情态更谁怜。

游人不折还堪恨，抛向桥边与路边。

朝阳晴照绿杨烟，一别通波十七年。

应有旧枝无处觅，万株风里卓旌旃。

晴垂芳态吐牙新，雨摆轻条湿面春。

别有出墙高数尺，不知摇动是何人。

暖梳簪朵事登楼，因挂垂杨立地愁。

牵断绿丝攀不得，半空悬著玉搔头。

西园高树后庭根，处处寻芳有折痕。

终忆旧游桃叶舍，一株斜映竹篱门。

刘白苏台总近时，当初章句是谁推。

纤腰舞尽春杨柳，未有侬家一首诗。

作者简介：薛能（817-880年），字太拙，河东汾州（山西汾阳县）人。晚唐大臣，著名诗人。会昌六年，进士及第，补盩厔县尉。仕宦显达，历任三镇从事，累迁嘉州刺史、各部郎中、同州刺史、工部尚书，先后担任感化军、武宁军和忠武军节度使。广明元年，为许州大将周岌所逐，全家遇害。癖于作诗，称赞“诗古赋纵横，令人畏后生”。著有《薛能诗集》十卷、《繁城集》一卷 。